Albert-Lőrincz Márton

SZABAD BESZÉD

Gnóma versek

Marosvásárhely – 2020

Albert-Lőrincz Márton

SZABAD BESZÉD

Gnóma versek

Marosvásárhely
2020

© Albert-Lőrincz Márton, 2020

Szerkesztette: Cseke Gábor

A szöveget gondozta: Hadnagy József

A fedőlapot a szerző tervezte

Minden jog fenntartva

1.	
Janus arcunk
Mindig velünk van az ellenünk.
Ő a fekete barát bennünk.

2.	Szabad beszéd
Talán csak magammal,
talán csak ennyi...

3.	Szólásszabadság
Vigyázz a szádra,
Könnyen kikezd a hazafi-lárma.

4.	Jog
A szólás szabadsága – utánfutó,
Elöl a törvény, mögötte a jogtipró.

5.	Groteszk
Hernyótalpra szerelték a világot,
Katonákra dobálják a virágot.

6.	Szamurájkard
A jóság kardba dől, mint a szamuráj,
Az ember bársonyon kínálja a kardot.

7.	A kérdés
Mi jön, mert eljön, a posztmodern után...
Posztumusz felejtés, kurtán?

8.	Jób testamentumából
Jó esetben összegyűjtik Jób végakaratát,
ha szeretni tud a fiú, Ennon, s látható az Ararát.

9.	Éden, kifűrészelt fákkal
Eredeti a mi demokráciánk, s
szagos, mint kofa asztalán a túró.

10.	Groteszk vacsora
A kaviár fürge és csalóka,
Asszony a megmondhatója.

11.	Falusi groteszk
Koporsóba vetik a falut a víg guzsalyosok,
Nyalják a csepűt, miközben piszkálják a hantot.

12.	Iváskényszer
Reggel hétkor már útra kel szegény efendi,
Nem nyugdíját felvenni, nyugdíját elkölteni.

13.	Tetszhalál
Tenyérbe vettem – halott madár volt,
Részvét-morálom megint becsapott.

14.	Halhatatlanság
Holló Mátyásnak kékmadár könnyei voltak,
nem ölelték egészen magukhoz a holtak.

15.	Az első vers
Még nincs vers, irigység, ármány,
pedig már költőt avat az ábránd.

16.	Elmaradt örökség
Pukedliztek és betartották a szavukat,
Kár, hogy nem hagyták hátra az utódoknak.

17.	Hullámlovasok
Korifeusok körül köri emberek köröznek,
Harminc ezüstpénz hullámlovasai.

18.	Hírszolgálat
Tornádó – de elkapja tekintetem elől a peckes
barázdabillegető fölfújt tollait a tévéreklám.

19.	Vetélkedés
A kotta megszólal a hangversenyteremben,
mintha a zsebtelefonnal versenyezne.

20.	Tilos belépni
Lakónia kapuját zárva találtam,
lakat volt rajta, rajtam viaszkabátka.

21.	Beajánlás
Viaszra írott sorslevél, viasz a pecsétje,
Kinek megmutatom, leszek a cselédje.

22.	Honérzet
Barakkban éltem, rozsdában, foltban,
ép bőröm mostam szapuló honban.

23.	Látomás
A kékvizű tó mellett, holt pocsolya volt,
szerettem élni, de a halál a vállamon ült.

24.	A romlás almája
Skorpiót nem öltem, de öleltem kígyót,
almáit adta s a hozzáadott ringyót.

25.	Ember embernek farkasa
Az agy kifejlődött, de mi végre?
Célja lenne a jó, de erre képtelen.

26.	Költői sóhaj
Kiabálok, de eredménye vézna,
akihez szólok: hatalom és béna.

27.	Szerelmesek
Várlak, ne mondd meg anyádnak,
odaadlak arcomhoz, nyárnak.

28.	Érintés
A kisded érintését halogatják a szüzek,
nem értik a sorsot, inkább elemésztik.

29.	Élet
Nem több az élet, mint egy életérzés,
Becsomagolva egyszer használatos hátizsákba.

30.	Elanyagiasodott világ
A tárgyak megtanulnak kiabálni:
A helyedre ülnek, letaszít magáról a sámli.

31.	Rang
Tinektek, szabadnak vélt ebek,
nincs barátotok, csak préritek.

32.	Figyelem
Ebek, ti falka-állatok,
babarongyos a szájatok!

33.	Igazságszolgáltatás
A festett olajportrékat restaurálják,
A tévében szereplőkét elkoptatják.

34.	Groteszk parázna kukacokkal
Barázdabillegető fut a szántáson,
Parázna kukacok kacagnak a faháncson.

35.	Zöld groteszk
Radonba öltözöm, döglött a barika,
Irgalmazz életem, fabatka karika.

36.	Erotikus groteszk
Kicsi volt a csibe szája,
de megnőtt a szajha mája.

37.	Vadász groteszk
Kacsa fán csüng, mintha körte,
Flinta villan csőre töltve.

38.	Alfahím groteszk
Tisza-tóba, nádzörgésbe
csuka-csaj húz le a mélybe.

39.	Nosztalgia groteszk
Gumibaba ázik kidobva:
gyermek sírása, kacagása.

40.	Ínyenc groteszk
Csüng a csuka csőrbe tömve,
Jó a kacsa megpörkölve.

41.	Groteszk paralellum
Hannibal ante portas – és Róma beengedi.
Hannibal, szólt a portás, Brüsszel nem szenvedi.

42.	Panasz groteszk
Nincs nekem – és akkor felsorolja...
Van nekem türelmem, a mutatóujjam.

43.	Arról szól
A poézis olyan, mint a társadalom:
szélfútta libatoll.

44.	Emberfarkas
Ágyba kényszerülne a hőspoézis libidómámora,
ha az emberfarkas nem uralkodna fölötte.

45.	A magyar foci
Áldjon vagy verjen sors keze,
marad a dicsőség kisebbik fele.

46.	Magyar forradalom
Október van – a császár kikacagja,
mint a naiv embert a forradalom.

47.	Menekülés
Koromból adódik: már minden nyolcra jár,
de minduntalan ki akar törni belőle a szívem.

48.	Visszahívott élelem
Érésszabályozóval élünk és halunk:
Vannak üzletláncaink, éhünk és falunk.

49.	Műtésre fel
Bevittem steril kötszert, vérnyomást, kenőcsöt,
és ezen nem csodálkoztak el a biztosítottak.

50.	Valódiság
A felszerelés tartozéka volt a zsebtükör, a bicska,
a ceruzás körző, a lánycsipkedés, a fricska.

51.	Gyáva fazon
Hatvan lettem, s csak most mondták el a régi
Lányok: epedtek el, s én nem néztem utánok.

52.	Csinike
Járása gésa volt, alakja tizenhat,
nem sportolt, nem táncolt s nem járt kórusra.

53.	Érdekjegyesség
Ajtórés: kopoghatsz, nem nyílik, nem enged be.
A banketten jegygyűrű volt átmeneti viselete.

54.	A diákkori lemaradás pótlására
Hatvan után is ostoba a balga,
Telefonszámcsere, combja kitakarva.

55.	Örökösödés
A csillagoktól örököltük a csókot,
hiszen kihűl.

56.	Ez minden, ez a semmi
A szélén ülök le, vagy az utolsó sorban,
nem szólítanak meg, csak beszélnek rólam.

57.	Szülőfalum
A falu arra is jó, hogy rozsdás vasszegbe lépj,
s hogy a keresztbe belekapaszkodj.

58.	Retrospektív
Szamárlétrán emelkedünk az égbe,
Fehér hajunk havazik az egészre.

59.	Határaink keresése
Szabadságunk akkora, amekkorára kitágítjuk.
Érezzük, amikor kilógunk belőle.

60.	Asztal
Kezet mosunk, tisztán telepedünk asztalhoz,
Fűszereink az E-k, a glutének, a sók.

61.	Oratórium
Giuseppe! A Nabucco lehet egy jó tanács. Vajon
mit hallott Joszif és Joszip s átellenben az ács.

62.	Csikóévek
Kitáncolta a lelkét, amíg lehetett,
s levitézlett, mire hámba való lett.

63.	Ligatúra
A kommentek elmaradnak, az idő kilyukad,
A lét pénzsóvár lesz és elmossa az eső az utat.

64.	Játékszín
A lakáspiachoz fölzárkóztak az aluljárók.
Papundekli pódiumon tátog a babiloni kórus.

65.	Hangyánk is
Ugyanúgy érzünk, ha hagyják,
Egyre jár koponyánk, hangyánk.

66.	Az okosabb enged
Milyen szerencsés, ki nem vetélkedik,
S hagyja, barátai is ugyanezt tegyék.

67.	Katonaállam
Gondűzötten keresem a kafkai gond okát:
Fémgombok koccannak az összevert bokán.

68.	Az illúzió irigylése
A birodalom két Klotildja kihúzza magát.
Az alattvalók irigylik tőlük a múltat.

69.	Fura szerzet
Nem az az igazság, amit hallani akarsz,
mégis ettől csillog a szem, az arc, a harc.

70.	Fényezés
A szónok a saját malmára hajtja a vizet,
cipőjére pök, és fényesre keféli.

71.	Hazám
Nem kellene a koronát keresnem,
király se, fa se lehetek.

72.	Erőt, bátorságot
Lesz idő, amikor azt kell akarnom,
vérem sercenjen ki katafalkon.

73.	Korszellem
Nem ír ma költő vitézéneket,
csak vitézkedik s éli az életet.

74.	Évszakváltás
Kafkai gondolataidat kiírod magadból
és kitavaszodsz mindannyiszor.

75.	Mit ér a vers?
Jobbik énünkkel irodalmat csinálunk,
a maradék sajnálja rá az időt.

76.	Ha mégis imádkoznánk
Két helytartónk van, így kétszer annyi imánk.
Meghallgatja-e az Ég, meghallja-e a világ?

77.	A szanatórium udvarán
Ady a padon egyedül ül
apadón.

78.	A Térey-ösztöndíj kapcsán
A vétójog a védteleneknek járna,
nem annak, kinek barma van s járma.

79.	Megbízatás
Elrejtem megszerzett doktoriságom,
gnómaköltők üzeneteit továbbítom.

80.	Igazi természetünkről
Megvan a második, kell a harmadik
dicsőségből, tárgyakból, nőből.

81.	Tájvers
Karácsony-tájt megrebben az ember szíve,
ágacska vetkőzik jégpáncélingre.

82.	Marosvásárhely
Az égnek fojtó színe van,
ebből gazdálkodik a festő.

83.	A város
A város neonlámpáiban égnek
a fellobogózott indulati fények.

84.	A nagygarúaknak
Libák, tulkok, birkák legelésznek,
Vess betűmagot ember, az észnek.

85.	Ditrói turmix
Feleresztett luftballon az égen – héliummal,
tű hegyén szagos gáz – átitatva gúnnyal.

86.	Második ditrói turmix
Fölemelkedett a léghajó, mint a politikai kurvák,
Nyúllelkű lánglelméktől* pukkasztásig fújván.
_____________
* új szóalkotására tett kísérlet: a lánglelkűség és a lángelme szavak összevonása, ironikus töltettel.

87.	Harmadik ditrói turmix
Gúnyámban okos unokám
próbálgatja viselni mandzsúriai arcát.

88.	Somfa
A világ mért oly goromba,
virágját bontja a somfa.

89.	Flash back
Albionban a kékcsillagos zászlókat leszedik,
Viharban recseg az árboc, letörik.

90.	Új világ
Fölhúzták az új világ lobogóját spárgán,
s kiszögezték a kereszt három feszpontján.

91.	Határfeszegetés
Jár a korsó, lába fess,
a kalandból ara lesz.

92.	Útitársak
Hej, régi szép szerelemszövő lányok,
mai szövetetek a nagyanyátok.

93.	Külváros
Ha rám támadnak az ebek,
védekezek és szenvedek.

94.	Párbeszéd-képtelenség
Ketten beszélgetnek az igazságosságról,
de nem tudjak eldönteni, ki kezdje el, s hol.

95.	Párbeszédkészség
A bal mindig beelőz jobbról,
a jobb behúz balról.

96.	Egy mondolat
Apává lesz a gyermek, nagyapává az apa,
nincs, ki ne értené, beállok a sorba.

97.	Beteljesületlen
Élveztem futni, soha nem fáradtam el,
ezt álmodtam, mindig csak álmodtam.

98.	Megélhetési elit
Disney-figurák – mind oly ismerősök –,
Röfögnek, harapnak, hőbörögnek.

99.	Tétel
A bütykös tenyérben életre kelnek
az ötbanisok.

100.	Top down
A kamarákban, az éléskamrákban,
penészes uborkákat rágcsálnak az egerek.

101.	Menekülés akasztástól
Viszi a vihar a lepedőket,
s kapkod utánuk a kötél.

102.	Exit
A font kiegyezik a pennyvel,
s legurul a könnycsatornán.

103.	Költségvetés
A hadseregnek a harc a dolga,
a nép fizet, fél, temet, sorvad.

104.	Magány
A csend zokogásba tör ki,
és nem értékeli senki.

105.	Szinapszis
Hit dilemma: magasság vagy mélység?
Szédítő sóvárság a szédítő a kétség.

106.	Bábel
A gyűlöletre nincs ír, őseredet,
Benne elég a szeretet, füstbe megy.

107.	A király
Nem látni a koronától a királyt,
Mintha odafenn szállna egy sirály.

108.	A kereső fohásza
Gyere el, jere el, gyűjj el,
Karácsony este van, tűrj el.

109.	Konc
Lármázhat a csőcselék,
Osztatlan a töltelék.

110.	A költő, aki áttelepült
Emlékezetéből élő férfiember,
Emlékezet-éltette nyög-őr a rendszer.

111.	Költői lélek
Ha volna jó bő menedzser-irhám,
kitalálnám magam s el is adnám.

112.	Vezetői erény
Mindig hadart Gábor, folyt nyekegett Péter,
Egyik sem volt fából, mind a kettő stréber.

113.	A maradék időm
Időm olybá lett, mint a medve farka,
A nagy test a maradékot eltakarja.

114.	Kányádi jut eszembe és Weöres
Egy szó nem vers, egy sor sem vers,
Két sor már vers, amit mondani nem kell.

115.	Lehetőség
Ihatok még bort, ha élek,
Most a víz előtt tisztelgek.

116.	Érték
Nehezebb kicsomagolni, mint becsomagolni,
Mert közben rád ragad hol-mi.

117.	Sakktábla
Előre, hátra, így halad a világ,
a lólépést megbünteti a morál.

118.	A hidegebb, az idegen
Egyik végtagunk mindig hidegebb,
azt dörzsöljük, amíg csak vagyunk.

119.	Azonosulás
A magyar író annyit ád,
amennyit gyűlöl és imád.

120.	A tükör szava
Legyek valamilyen,
Ne legyek semmilyen.

121.	A világ fölfedezése
A kisfiúk kislábujját be kell kötözni,
mert folyton belerúgnak az utca kövei.

122.	Kövek
Kövek az úton, utamban,
beléjük botlottam, rúgtam.

123.	Szerelmes ölelés
Szerelmes ölelés: rendre
mélyen behatol a testbe.

124.	Baráti ölelés
Baráti ölelés, annyi, mint
vállveregetés.

125.	Folytonosság
A régen élt emberek nélkül is...
A régen használt szavak nélkül is...

126.	Elvenném
Kincs minden, amiért kinyúlok,
még mielőtt kinyúlok.

127.	Örökség
A véremet az anyaföld felissza,
Kérhetik, nem adja vissza.

128.	Lovas örökség
A lópaták nyomát ellopta a Tisza,
Albert szavajárása volt: adjátok azt is vissza.

129.	Hazug örökség
Nincs annyi, amennyit az intendánsok mondtak,
ergo nem örökölnek a forgolódó holtak.

130.	Gigantikus
Miért oly fenséges a szabadságszobor?
Integetünk neki, de nem akar mozdulni.

131.	Monológ
Adni kell, nem elvenni – ez egy imperativus,
Sajnos nem születik újra jegyesíteni Krisztus.

132.	A kutya és az ember
Már nem vinnyog, már kéri az ölelést,
S csak kutyabőre árulja el, hogy eb.

133.	Úzvölgyi temető-sztori
Rút állatoknál, mint például a férgek,
vírusosabbak, kik embercsordába verődnek.

134.	Képmutatók
Kereszttel mennek legelöl,
ölre.

135.	A szeretet hirdetői
Azt hirdetik, felebarátodat szeresd,
a másik felét pedig becstelenítsd meg.

136.	Hírnév
Fölkapja a szél a kakastollat,
majd megáll s visszatolat.

137.	Rák-történet
Fehérköpenyes várólistán ráncosodsz meg,
pénzt dugdosva könnyeid közé.

138.	Őrségváltás
Mostanában a szélkakasok némák,
helyükön állnak magaslaki szirénák.

139.	Palotás
Napestig koldus, meztelen,
de éjszaka palotát emel.

140.	Áruló barát
Megosztottuk tízórainkat, főttünk zsírunkba’,
pedig kufár volt ő, tisztátalanul tiszta.

141.	A művész élete
Zöld asztalon paletta, a festék lebillen róla,
élteti híg remény s a fizetetlen túlóra.

142.	Az anyag és a forma
Nem a gondolat makacs,
hanem a kényes forma.

143.	A titok természete
A titokban való élet félelmet eredményez,
fél kegyelmet, fél kenyeret.

144.	A mérce
A mesterpoéta mindig referenciapontot keres,
A zseni mindig referenciapontot dönget.

145.	A festett szőke ráomlik a pasira
Ha szőke volna, szamár hátán lovagolna,
de alja barna, és erőssége a matematika.

146.	Manír
Kesztyűs kézzel bánni a szóval nem diadal.
Fütty, puli, ostor tereli helyre a nyájat.

147.	Két hangszer
Ha trombita, akkor a nagy Tamásit hallom,
Ha muzsika, akkor a nagy Móriczot látom.

148.	Evezz
Ne teketóriázz, evezz,
a sodródásnak falánk természete van.

149.	Antitézis
Rohangál, de ez már nem a gyermek-én.
Ahogy a távolság csökken, a mindenség úgy nő.

150.	Harsány emberek között
Nincs mondanivalója, üres a tabula,
s a társaság nem kérdez rá a tabura.

151.	Bolond kedv
Aki ingyen kínálja az árut,
annak művészlelke lehet, vagy bolond.

152.	Carpe diem
Rohanj, meditálj, imádkozz, mondj csúnyát,
míg ellensúlyozni tudod a föld súlyát.

153.	Brrr
A háborgó világ kapuja bezárul,
minden baj a covid 19-re hárul.

154.	Dőre idő
Harcomban
beletört bicska fészkelt a karomban.

155.	Vesztegzár 2020
Megáll a lakmuszpapír tudománya,
a hajthatatlan ész karanténba zárva.

156.	Tévé
A hírek elől megszaladna a tudat,
De a tévé fogva tartja.

157.	Paradoxon
Élő hússal táplálkozik az élet,
az irigy halál úgyszint.

158.	Ad notam
A tótok is megeszik a kiflit,
pedig a sztrapacskát szeretik.

159.	Rajt
Kicsi még a legény,
kicsi székre állva föléri a remény.

160.	Rossz hangulat
Zarándokutamba be-bekavar a szél s pora,
Szememben sárrá lesz, az csordul arcomba.

161.	Hírfolyam
Mint malom kerekét a sodró víz ostora,
úgy sújtja homlokom a kínai korona.

162.	A haiku
Mi értelme van a tizenhét szótagnak,
ha rakomány nélküli ponyvát fuvaroznak?

163.	Fekete tarisznya
Kapum elé kirakom, fekete tarisznya,
Fújja a szél befelé, fújja a szél vissza.

164.	Függés
Kiszalad a pénzszag a zsebből,
Borravaló nyugdíj lesz ebből.

165.	Függelék
A név még a fakereszten is ék,
a többi irodalmi függelék.

166.	Farkasétvágy
Lerágott csont mellett morog a kutya,
A hozzáadott tekintély embertermészetre vall.
	
167.	Hírnév
Pőre marokban szorong az ájult madárka,
Majd elröppen, mint a hírnév.

168.	Ego-nómia
Tanakodás:
se fül, se száj.

169.	Márciusi reggel
Kiröppent a rügy-veréb a kalitkából,
S beleheveredett a hóba az ágon.

170.	Diadal
Aki babérokon tapos,
az kívánja leginkább a koszorút.

171.	Harag
Haragszik rám Kaszándra,
Nem vág rendet kaszám ma.

172.	Blitz
Egy életem, egy halálom,
de szeretem, de utálom.

173.	Érdemre segítség
Mély hálám, még mélyebb köszönetem,
Hálómban, íme, félve szökdöshetem.

174.	Kényszer
Könnyebb kigyöngyözni a könyvet,
mint elhallgatni vagy eladni.

175.	A nő és a könyv
Összecsukod a könyvet: rossz irodalom,
nem kínál s nem tartogat titkot.

176.	A temetőben
A hiány, az a semmi vanja,
Ember a megmondhatója.

177.	A festő
A gondolati festészet a színek trójai falova.
Nem legyőz, csak meghódít.

178.	Pandémia
Megállhatnál, földi veszedelem,
az esztelenség szobrot nem érdemel.

179.	Életérzés
Kinn elvirult a Húsvét,
Benn van remény és bús lét.

180.	A csomag keletről
Mikulás küldte a csomagot, de a Krampusz 
felcserélte a címeket, Nyuszira.

181.	Főnök
Van kalapom, nincs kalapom,
Ezért fáj a fejem, vajon?

182.	Hiposztázis
A kávézóba be-beülök virtuál,
vén csont, rágós csülök.

183.	Hiányzik a váltás
Vén csontok s köszvényes sóhajok,
Az irodalmi Káféba nem jár be a váltás.

184.	Mint a szerelem
A láthatatlan háború láthatatlan katonája
öl, butít, és nyomorba dönt nemsokára.

185.	Replika
Iparkodj, fiam, alkosd meg sorsregényed.
Iparkodnék, de nincs iparűzési engedélyem.

186.	Lokalitás
Kiülök a dombtetőre, hallom a kolompokat,
Még nem nyelik el a Kürücök.

187.	Jelentem, nem megy
Maradj veszteg, ne nyüzsögj!
Sérti seggem, amin ülök!

188.	Nyilas Misi
Körhintára nem ülök fel, mogorva,
Inkább felmászok a veres toronyba.

189.	Kilátás
Városiasodnak a székelyföldi medvék,
S a székelyek ‘domesztik’ remeték lesznek.

190.	A szerkesztő kiváltsága
Aki már befutott, csak csóválja a fejét,
s elküldi a többit a boltba hangyatejért.

191.	Feledékenység
Tegnap még kezében izzadt a kézirat,
Ma magabiztos fölénnyel válaszra se méltat.

192.	Politikai menü
Az igazságot valahogy kiköpülik,
de a savót tálalják fel.

193.	Hatalom
A vírus árnyéka nagyobb, mint az elefánté,
s koronája is van.

194.	Megoldott határkonfliktus
Pandémonia.
Halálos harmónia.

195.	Renegátok
Renegátok a mai regnálók,
ilyenek voltak rég az útonállók.

196.	A korcs
A korcs megtagadja édesanyját,
édesapját, s izzad, amíg világ a világ.

197.	A stréber
Ha megtagadom minden múltam,
magamra se ismerek, kimúltam.

198.	Emlékezet
Az idő besöpri a szemetet,
de kihullik ágai között az emlékezet.

199.	Művészfazon
Dicséretért igyekszik a
Koponyák hegyére.

200.	Zűrkerülés
Mindig mondom: ne menj oda,
hol odakozmál az orda.

201.	Szolgálat
Tömjénfüstbe büröklevet csepegtetnek
az égre félszemmel sandító eretnekek.

202.	Fahasáb
Sikong, mint az érzéki nő,
a fahasáb, melyben fejszenyél nő.

203.	Félelem
Visszaköszön a lázas Yellow submarine,
Homlokomra hulló hajamra korona kerülhet.

204.	A vírus krimije
Légiesült az útszéli bordély, kapzsi
lányok popsija lemerült aksi.

205.	A csobán hatalma
Nem mozdul a csobán, gyönyörködik s nógat,
a kuvasz dolgozik, városit szorongat.

206.	Utazás
Huppan a kocsi, megdobja a lükkenő,
A kocsiban néhány nő a szíverősítő.

207.	Alteregóm
Felvennék egy megjegyezhető művésznevet,
de nem tudok lehajolni érte.

208.	Önismeret
Belenézek makacson a tóba,
Nem enged arcomnál mélyebb régióba.

209.	Uszítás felsőfokon
Bárányok bőgnek a karámban,
A gazda kutyákat uszít a nyájra.

210.	Honi nyugdíjtörvény
A nyugdíjtörvény vézna asszonyság,
Addig ütik, amíg abortál.

211.	Forradalmi idők
Bastille-t pár petákért lerombolta a csőcselék,
A palotákban kiosztották a visszajárót nekik.

212.	Szorzó
Sorszámmal illetnek, de soha az egyessel,
Én mindig az vagyok: szorzó a nevemmel.

213.	Elérték
Bezárnak a könyvkereskedések,
Helyet adván előzékenyen a felejtésnek.

214.	A filozófus
Kierkegaard kisajátította Climacust,
mégse lépett föl a boldogság lépcsőfokára.

215.	Mózes
Mózes merőben vakmerő volt,
Országot is, hazát is keresni mert.

216.	Kétely
Fölfoghatatlan ma még a Semmi.
Van benne kétely: lehet-e benne Lenni?

217.	Titkosított irat
Egy meghatározatlan időre titkosított irat
olyan, mintha nem is létezne, de divat.

218.	Karantén-lyuk
Üresen áll a hely, hol hajdanán a prostik,
akikbe a férfiszem folyton belebotlik.

219.	Relatív
A szentet az álszakáll profanizálja,
A profánt életműve ‘leplezi’ le.

220.	Sóhaj
A végén mind egy nagy sóhaj leszünk:
Hát elment ez is!

221.	Repül a kő
Megy az élet.
Hol áll meg?

222.	Pistu már négy éve
Ezután minden nyáron
egyre jobban elfakul június 3.

223.	Kilépő
Kilépek, határtalan a lehetőség,
A rossz cipőt már elsütötték Presserék.

224.	Két öröm
Lehordod a pincébe a pálinkát, a bort.
Felhordod a pincéből a pálinkát, a bort.

225.	Hír
Az volt a hír, hogy élt...
Feketén írva fehéren.

226.	Orvosnál
Fém madárcsőrök csipegetnek,
jóllakatnak félelemmel.

227.	Hit
Ha megfoghatná kezem Valaki,
meg is fogja, hiszen nyújtom.

228.	Önuralom
Ha elalszik a hajón a kapitány,
kontrollvesztés ébred.

229.	Biztonságvesztés
Ajtóid zárjai berozsdásodnak,
Akik akarnak, rajtuk ki-be járnak.

230.	Köszönet az íróknak
Négy fal közül csak a könyvek szabadítanak ki,
miket négy fal között írtak.

231.	Önismereti probléma
A bizakodással csak meglopom magam,
ha nem adom bérbe a hitnek.

232.	Alázat
Megbotlanék önmagamban,
ha felszegett fejjel járnék.

233.	Majdan
Ház oldalán nevemre nem leltek,
csak a kereszten, ha keresnétek.

234.	Vásárhely
Lebontották a főtéri kolostort,
építettek nosztalgiát.

235.	Személyi jog
Nem mondhatom, hogy vigyen el az Ördög,
Megsérteném, és rögtön beperelne.

236.	Termékmegjelenítés
Perbe fognának, ha az Ördögre hivatkoznék,
mivel reklámot csinálok neki.

237.	Beszélgetés
Szóból ért az ember,
ezért szikrázik az asszony szeme.

238.	Távolság
Keresem a miserendet emlékezetemben,
Elpirul arcom bőrkötése.

239.	Fehér feketéje
Fehér vagyok, gyengébb, mint a vírusok,
de uralkodó.

240.	Finis
A szívem töretlen,
a testem törött.

241.	Szemrehányás
Írogatók!
Írogatok!

242.	A bordal refrénje
Felebarátom beszólt (a nevét most elhallgatom).
Üthetnél, mondtam, de nálam az ostor.

243.	Irányok
Folyton eltévedek, s ez éltető gondom:
folyton ki kell igazodnom.

244.	Via circulosis
Elfolynak a nappalok szépen, libasorban, de
visszafolyik a remény a feedback csatornán.

245.	Kétsorosok
Hegyről legurított tűzkerekek,
babérból s szalmából fonva – ki gyújtja meg?

246.	Föld-sirató
Könnyek hullnak, könnyeim
bolyongnak a Föld körül.

247.	Milyen lehet a manna?
Keblei olyanok voltak, mint a
manna: ex és cetera.

248.	Énvédelem
A hiba mindig a másikban van,
ezért nem lehetek tökéletes.

249.	Szabadság
Kitárta ablakait a kalitka,
de belül volt a nyitja.

250.	Napi tabletta
Minden napra egy kétsoros:
napi tabletta, olykor szívorvos.

251.	Rohanás
Ágynak esel vagy orra buksz,
ha nem adsz az agynak, csak futsz.

252.	Kafka
Haszontalan dőlt belőle a dűlt-betű,
Nem akadt meg rajta a kortársi tetű.

253.	Vincent
Kitért útjából az élet napsütése
és fürgén bevonult a múzeumokba.

254.	Margóta
Igen is meg nem is – s a vége:
kisületlen cipó forró kemencébe’.

255.	A múlt század
Viharos éra
kopott ballonkabátban.

256.	Tinta a falon
Gyermek voltam, írni kezdtem a nevem a falra,
de már az A-nál visszafolyt a tollból a tinta.

257.	Artem decens
Cybulskira ma már ki emlékezik?
A véletlen ha, ha létezik!

258.	Árkádia szamarai között
Finommechanikai érzékem hiányában
nyelvem szerkezetével babrálnak Árkádiában.

259.	A tintahal árnyékában
Előttem úszik, tágítja a vizet,
Megcsíphetem, tintával nem fizet.

260.	Viszonyulások
A barátok a válladon tartják kezüket,
a cimborák a zsebeden.

261.	Élt 90 évet és 7 hónapot
Saruját széttaposta, elment utolsó számadásra,
de egyre kevesebb vért vitt a feltámadásra.

262.	Útravaló
Batyumba én csomagolom az útravalót,
de nem egyedül cipelem.

263.	Fényképünk
Retusáljuk a fényképünket, amíg csak élünk,
aztán odaadjuk a Halálnak, hogy folytassa.

264.	A versről
A vers szépsége a fürge logika:
inspirál.

265.	Belénk mar
A letisztult líra lakonikus,
mégis ránk fonódik, mint a kígyók Laokoónra.

266.	Én és a nyár
Két gombra kigombolkozva,
pedig java ősz van.

267.	Visszatekintés
Mandzsettagombok a fiókomban:
a fiatalságom.

268.	Harc
Torlódnak emlékeim,
A legmélyebbek legfelül.

269.	Várakozás
Nyáron a havat várom,
mint az új büdzsét a várrom.

270.	Kormánytámogatás
Repesek, ha megcseppen az eresz,
Nyugdíjam napról napra több lesz.

271.	Verseszmény
Lemezteleníteni, csontra fogyasztani:
Kuss nyelv, kusti metafora.

272.	Metafora
A vers a nyelv aranymiséje,
A költő a pap, a kritikus a ministráns.

273.	Pedigré
Csak vinnyogunk, csak vannyogunk a kisközben,
politikai státusunk ez, örökre.

274.	Hűség
Férfiembernek, ha esküszik,
Haza kell, legfennebb ara.

275.	Komák
A szószátyárság a magány hibája,
A szófukarság a komája.

276.	Reálpolitika
El van vetve, mint a sulyok, mint a kocka,
Lélegzet visszafojtva.

277.	Szánalom
Kopog az ajtó,
Ne legyen a magány szakajtó.

278.	Lotyólogika
Karon fogott és hívott. A karom!
Azt értette, hogy akarom.

279.	Botor belső nagy külsővel
Szájmaszkban is „fecseg a felszín”:
Bizonygatja magát a semmi.

280.	A jelző ereje
Baromi volt, ezt mondta, s ha volt,
nem lehetett más, csak állattól jött csók.

281.	Múló idő
Keresem a külvárost a Gát utca 5-ben.
Vissza kell mennem Attilához, könyvbe.

282.	Médiamunka
Felpumpálták a bicikli kerekét,
celeb lett.

283.	A megbecsült költő
Van asszociáló átszivárgása,
elmeállapota, díja, virágzása.

284.	Kösztner módra
Hajdan állt itten határkő,
ráhullt a maró kéneső.

285.	Összefüggés
Azért van szükség a kisujjra,
hogy nagy legyen a többi súlya.

286.	Döntés
Kökösön is járt Sztálin és Churchill,
nyoma van.

287.	Egy L. János versre
Festett pólón nagy név lángol,
Égni látszik a vershámor.

288.	Az igazságról
Ami abszolút, már groteszk,
de nem abszurd.

289.	Színvallás
A félelem biztatása a Ne félj!
A veszteségé a Ne sírj!

290.	Bomba
Little Boy ... Covid Boy,
Kiszámíthatatlan felezőidő.

291.	BéDé-hez
A versenyművet becserkészi, saccol,
s a zongorára koppant, ha hamisan szól.

292.	HáJé-hez
Kalimpál a szívem, mint Máténak az Úr előtt,
Első olvasóm százénál ad több gőzerőt.

293.	CséGé-hez
Lételemem a kérelem,
Kéretlen a köszönetem.

Fülszöveg az olvasóhoz
A kötet ötletét Cseke Gábornak köszönhetem, aki ez év tavaszán arra biztatott, hogy írogassam csak „kétsorosaimat”, és ő szívesen lehozza a Káfé főnix online irodalmi lapban, heti rendszerességgel, ha bírom szusszal.
Heti penzumom volt a hónapokon keresztül minden héten megjelenő „Egy hétre való”, amely lassan kötetté fejlődött. A kötet lényegében megtartja az egyes darabok keletkezési sorrendjét, így kirajzolódik az előttünk zajló társadalmi-kulturális és politikai események bennem érlelődött lírai reflexiója.
A „kétsorosok” a gnómaversek erényeit hordozzák, a gondolat lakonikus nyelvi kifejezésére szolgálnak. „Egy szó nem vers, egy sor sem vers, / Két sor már vers, amit mondani nem kell.”

Buzdítást érdemlő vállalkozás
az Albert-Lőrincz Mártoné, hiszen több mint fél éven át etetni az olvasót egy-egy hétre szóló, még oly szűken mért versadaggal is, ahogyan szerzőnk tette ez év január közepétől – gyakorlatilag a koronavírus járvány világméretű térfoglalásától – a Káfé főnix portálon, csakis buzdítást válthatott ki szerkesztőjéből, alulírottból.
Aki az írásban hosszútávfutónak mutatkozik, az előbb-utóbb messzire jut. Útközben kifulladhat, kétségei támadhatnak, de ha becsületesen tartja az iramot, úgy mindenképpen eljut A-ból B-be, még ha erőltetett menetben is.
Ez a kötet a szerző becsületesen megélt versmaratonja. Tartsunk vele 293 napon át, amennyire a hétrevalóiból futja!
Cseke Gábor